‘એક ફોન કરવામાં થોડું મોડું થઈ ગયું...' પુત્રે કશું પૂછ્યૂં નહોતું, છતાં પિતાએ ખુલાસો કરી દીધો, 'હોસ્પિટલના એક્ઝિક્યુટિવ બોર્ડની મિટિંગ ચાલે છે એટલે બધા મોટાં માથાં અત્યારે ત્યાં કોન્ફરન્સ રૂમમાં ભેગાં થયાં છે...' એમણે વિભાકર સામે જોયું. 'એ આઠેય ધૂરંધર ડૉક્ટરોમાંથી પાંચ-છ તો બીજી હોસ્પિટલ સાથે પણ સંકળાયેલા છે, એટલે દર મહિને મિટિંગ માટે મોડી રાત્રે જ મળવાનું એમને ફાવે...' એમણે ખુલાસો કર્યો. 'આદિત્યને ફોન કર્યો ત્યારે એણે માહિતી આપી.' એમણે હસીને ઉમેર્યું. 'તું મારી સાથે આવે છે એ મેં એને નથી કહ્યું.'